
****

***Nota de premsa***

**La Filmoteca dona carta blanca a Lluís Homar**

**L’actor comparteix amb el públic una tria personal de la seva filmografia, on destaca ‘La mala educación’ de Pedro Almodóvar, i els seus gustos com a espectador, amb ‘Some Like it Hot’ al capdavant**

**Homar comentarà la seva selecció en la conversa amb Esteve Riambau que tancarà el cicle, divendres 18 de setembre a les 20.00 h a la Sala Chomón**

És un dels grans homes de teatre de Catalunya, i ha acceptat la invitació de la Filmoteca de compartir els seus gustos cinèfils amb els espectadors. Tot i que va debutar al cinema fa gairebé 40 anys amb *La plaça del diamant* (Francesc Betriu, 1981), la seva carrera cinematogràfica té un punt d’inflexió amb *La mala educación* (Pedro Almodóvar, 2004), que no podia faltar en la seva tria, al costat de col·laboracions amb altres directors com Pau Freixas (*Herois*, 2010), Koldo Serra (*Bosque de sombras*, 2006) o Montxo Armendáriz (*No tengas miedo*, 2011).

Com a espectador destaca la seva devoció per Kubrick (*A Clockwork Orange*, 1971), Luchino Visconti (*Rocco e i suoi fratelli*, 1960) i Marlon Brando (*Last Tango in Paris*, 1972), i no té cap dubte per dir quina és la seva pel·lícula favorita: *Some Like It Hot* (Billy Wilder, 1959).

Lluís Homar, a més de ser un dels grans actors de l’escena catalana, ha estat director teatral, cofundador del Teatre Lliure, institució que va dirigir del 1992 al 1998, i actualment porta les regnes de la Compañía Nacional de Teatro Clásico, a Madrid, càrrec en què s’acaba d’estrenar dirigint i interpretant, al festival d’Almagro, Alma y palabra. San Juan de la Cruz, a partir de textos del poeta místic. Si el teatre ha consolidat el prestigi d’Homar, el cinema i la televisió li han atorgat popularitat i una forma diferent d’enfocar la professió. En el seu debut al setè art, Mercè Rodoreda el va escollir per interpretar el Quimet de *La plaça del diamant*, i des d’aleshores ha treballat amb cineastes com Vicente Aranda, Pilar Miró, Ventura Pons, Kike Maíllo o Montxo Armendáriz, i ha guanyat el Goya, el Gaudí i el Sant Jordi, entre altres premis.

El cicle es clourà el divendres 18 de setembre a les 20.00 h a la Sala Chomón, amb una conversa amb Esteve Riambau, director de la Filmoteca, en què Lluís Homar parlarà dels seus gustos cinèfils, dels secrets del seu ofici i els perquès de la seva tria. La xerrada precedirà la darrera sessió del cicle, amb el títol preferit de l’actor: *Some Like it Hot* (*Ningú no és perfecte*).

Més informació i les sessions del cicle [AQUÍ](https://www.filmoteca.cat/web/ca/cicle/carta-blanca-lluis-homar).